«Мазэгъуэ жэщ»
«Эльбрус» тхылъ тедзапIэм щагъэхьэзырауэ дунейм къытехьащ «Мазэгъуэ жэщ» тхылъыр. Шэч къытесхьэркъым «Мазэгъуэ жэщ» уэрэдым зэуэ фи гур зэрыжам. Аращ, Джэдгъэф Борис и псалъэхэр зыщIэлъ уэрэдхэращ, мы тхылъым итыр. Ар зэхэзыгъэувар композитор Жырыкъ Заурщ.
АтIэ, «Мазэгъуэ жэщымкIэ» дгъэзэжынщи, абы илъэс зыбжанэ хъуауэ егъэдахэ, егъэбжьыфIэ ди нысашэхэр, цIыхухэм я гуфIэгъуэ зэхыхьэхэр, фи лъэIукIэ радиомрэ телевиденэмрэ къат концертхэр.
«Псэр зыгъэдахэ пшыналъэхэр» — аращ тхылъым ухэзыгъэгъуазэ Iыхьэм фIищар ар зи IэдакъэщIэкI ХьэкIуащэ Андрей — филологие щIэныгъэхэм я докторым, профессорым. «Джэдгъэф Борис и уэрэдхэр гум къыщIинэжыр абыхэм купщIэ куу зэраIэрщ, гумрэ псэмрэ зэрыдыхьэрщ, укъызэщIэзыIэтэ къару гуэр зэрахэлъырщ», — етх ХьэкIуащэм.
Адыгэ лъэпкъым и макъамэ щэнхабзэр зыгъэбеяхэм ящыщ зыбжанэм я цIэр къисIуэнщ, езы уэрэдхэр зытхар фымыщIэми, ар дзапэ уэрэд зэрыфхуэхъуам шэч къытезмыхьэу. «Си нанэ дыщэ», «Си гум уимыкIыж» (макъамэхэр зейр Тхьэбысым Умарщ), «Къафэжь» (Бэрэгъун Владимир), «Си анэбзэ, си адыгэбзэ» (Къардэн Хьэсэн). А уэрэдиплIым я усэм фIэкIа имытхами, Джэдгъэф Борис зэрыусакIуэр, абыхэм композиторхэм гу зэрылъатэнур гурыIуэгъуэт.
— Джэдгъэф Борис и псалъэхэр зыщIэлъ уэрэдхэр щызэхуэхьэса мы тхылъыр сэбэп зэрыхъунум шэч хэлъкъым. Ди фIэщ мэхъу зи лъэпкъ уэрэдхэр фIыуэ зылъагъу дэтхэнэ зыри абы гуапэу зэрыIущIэнур, ар Iэджэм Iэпэгъу зэрахуэхъунур», — етх ХьэкIуащэ Андрей.
Дэ уэрэд жызыIэм додаIуэ, армыхъумэ, урысхэм, абхъазхэм, куржыхэм хуэдэу, жытIэ ди хабзэкъым (Iэнэ къэухуэнымрэ абы пэрысынымкIэ дымынэхъ хуэмыхуми). ЩIыжыдмыIэм и зы щхьэусыгъуэри фIыуэ тлъагъу уэрэдхэм я псалъэхэр зэрыдмыщIэрщ. Аращи, мыпхуэдэ тхылъхэм я фIыгъэкIэ щIэблэм зэIэпахыфынущ уэрэд нэхъыфIхэр, макъамэ къудейм хуэдгъэкIуэж дзапэ уэрэдхэм я псалъэхэр тхузэгъэщIэнущ.
Ди нэхъыжьыфI, си къуажэгъу Джэдгъэф Борис фIыщIэ хузощI икIи сохъуэхъу гур зыгъэусэ мазэгъуэ жэщ куэд и гъащIэм хэтыну.
ШИРДИЙ Маринэ.
